Mgr. **Juraj Karpiš** (\* 16. apríl 1978, Žilina) je slovenský ekonomický analytik, freediver, spoluzakladateľ protrhového think tanku INESS – Inštitút ekonomických a spoločenských analýz a autor bestselleru *Zlé peniaze*.

Život
-----

V mladosti sa stal viacnásobným juniorským majstrom Slovenska v plávaní (1986 až 1992). V 90. rokoch patril spolu s bratom Jánom Karpišom k najlepším plavcom v plutvovom plávaní na Slovensku.

V roku 1999 získal bakalársky a v roku 2002 magisterský titul v odbore finančný manažment na Fakulte managementu Univerzity Komenského v Bratislave. Následne pracoval v súkromných finančných inštitúciách v zahraničí i na Slovensku. Spolu s Richardom Ďuranom a Radovanom Ďuranom založil 2. decembra 2005 občianske združenie INESS – Inštitút ekonomických a spoločenských analýz.

V INESS pôsobí ako ekonomický analytik so zameraním na hospodársku politiku, verejné financie, sociálny systém a zdravotníctvo. Od 10. októbra 2007 je konateľom a spoločníkom poradenskej spoločnosti INESS Consult s.r.o. ktorá je súčasťou INESS. Od 11. februára 2010 je členom Klubu ekonomických analytikov.

V roku 2011 mu periodikum .týždeň udelilo titul osobnosť roka za jeho aktivity orientované na vysvetľovanie podstaty a dopadov finančnej a ekonomickej krízy na Slovensko.

Plutvové plávanie a freediving
------------------------------

Juraj Karpiš na juniorských majstrovstvách sveta v plutvovom plávaní v Bratislave 1995
V rokoch 1993 až 1995 sa stal viacnásobným majstrom Slovenskej republiky v 5 kategóriách plutvového plávania a v roku 1995 obsadil v Bratislave 2. a 3. miesto na juniorských majstrovstvách sveta v plutvovom plávaní na 1500 m a 800 m.

Karpiša možno považovať za jedného z najvýznamnejších freediverov a promotérov freedivingu (TEDx Bratislava 2012, média) na Slovensku. Súťažne sa mu venuje od roku 2000 a roku 2007 získava v kategórií konštantná váha s plutvami 5. najlepším svetovým výkonom daného roka (-97m) 5. miesto a stále aktuálny slovenský národný rekord na prvých individuálnych majstrovstvách sveta vo freedivingu v Šarm aš-Šajch v Egypte.

Samotný freediving a i plutvové plávanie vyučuje od roku 2005 a v roku 2006 spoluzaložil Slovak Freediving Association za účelom šírenia bezpečných metód freedivingu na Slovensku.

Kritika finančného systému, eura a *Zlé peniaze*
------------------------------------------------

Dlhodobo patrí medzi najvýznamnejších slovenských odborníkov na monetárnu ekonómiu a bankovníctvo. Kritizuje súčasne fungovanie finančného systému, centrálne banky a spoločnú európsku menu – euro. V rokoch nasledujúcich po vypuknutí krízy získava svojimi komentármi vysvetľujúcimi finančné a ekonomické dopady krízy na Slovensko značnú pozornosť médií.

Po kríze sa stáva frekventovaným rečníkom na danú tému na rôznych súkromných a verejných podujatiach ako festival Pohoda (2010, 2015), Jeden Svet (2013), Hanusové dni (2016) a na ekonomických univerzitách v Bratislave a Banskej Bystrici.

V týchto rokoch začína o téme písať knihu *Zlé peniaze*, ktorá sa v roku 2015 stala najúspešnejším slovenským crowdfundingovým projektom na českom portáli Startovač.cz.

Titul vyšiel v októbri 2015 a v nasledujúcich mesiacoch sa stáva na Slovensku bestsellerom v kategórií ekonomika. V súčasnosti ide o 9. najobľúbenejšiu publikáciu s pomedzi 3078 titulov v kategórií Ekonomika, Právo u druhého najväčšieho predajcu kníh na Slovensku, Martinus. U Pantarhei, najväčší predajca kníh na Slovensku, ide o 54. najobľúbenejšiu publikáciu v pod kategórií Ekonómia, Ekonomika.

Kniha sa orientuje na vysvetlenie príčin a dopadov finančnej a ekonomickej krízy, súčasného bankového systému a možných scenárov vývoja eura a svetovej ekonomiky. Podstatnú časť knihy tvoria konkrétne rady na ochranu pred negatívnymi dopadmi fungovania finančného systému. Kniha je napísaná pomerne pútavou formou a je vhodná i pre neodbornú verejnosť.

Vybraná personálna bibliografia
-------------------------------

* Karpiš, Juraj; Ďurana, Radovan; Ďurana, Richard (2007), *Zdravý zisk*, Bratislava: INESS, ISBN  8096976508
* Karpiš, Juraj (2015), *Zlé peniaze*, Bratislava: INESS, ISBN 9788096976584

Referencie
----------

1. 1 2  História klubu DELFÍN Žilina, KŠP Delfín Žilina, c2016, dost. 2016-08-08
2. ↑  *Osoby, ktoré získali titul na UK*, Univerzita Komenského v Bratislave, c2015, dost. 2015-08-27 . Do vyhľadávača zadaj „Karpiš Juraj".
3. ↑  *Ľudia*, Bratislava: INESS – Inštitút ekonomických a spoločenských analýz, c2015, dost. 2015-03-09
4. ↑  Ďurana, Richard (2007), *Správa o činnosti INESS 2006*, Bratislava: INESS – Inštitút ekonomických a spoločenských analýz (vyd. 2007-02-06), dost. 2015-03-09
5. ↑  Obchodný register SR (2015-08-26), *Výpis z Obchodného registra Okresného súdu Žilina, vložka č. 19590/L : INESS Consult s.r.o.*, Bratislava: Ministerstvo spravodlivosti SR, dost. 2015-08-27
6. ↑  *Členovia*, Bratislava: Klub ekonomických analytikov, dost. 2015-08-27
7. ↑  Doma 2011 .osobnosti, .týždeň, c2016, dost. 2016-08-08
8. ↑  JURAJ KARPIŠ: NÁDYCHOVÉ POTÁPANIE / FREE DIVING VS. THE EURO CRISIS, TedX Bratislava 2012, c2016, dost. 2016-08-08
9. ↑  Ako Juraj Karpiš ulovil morskú pannu, .týždeň, c2016, dost. 2016-08-08
10. ↑  Nádychové potápanie, c2016, dost. 2016-08-08. Pozri časť „Slovenské národne rekordy"
11. ↑  Inštruktori, Slovakia Freedive Team, c2016, dost. 2016-08-08
12. ↑  Ekonóm: Krízy, recesie alebo paniky? Za to môžu zlé peniaze, Aktuality.sk, c2016, dost. 2016-08-08
13. ↑  Festival hudobná pohoda v Trenčíne, Ministerstvo zahraničných veci SR, c2016, dost. 2016-08-08
14. ↑  Kam sa podel slušný kapitalizmus?, Café Európa, c2016, dost. 2016-08-08
15. ↑  Juraj Karpiš: "Iná možnosť ako šetriť neexistuje", Sme.sk, c2016, dost. 2016-08-08
16. ↑  Juraj Karpiš, Bratislavské Hanusove Dni, c2016, dost. 2016-08-08
17. ↑  Prednáška Juraja Karpiša: Moderný kapitalizmus a zlé peniaze, Univerzita Mateja Bela v Banskej Bystrici, c2016, dost. 2016-08-08
18. ↑  Slovák vyzbieral na českom portáli rekordný objem peňazí. Na knihu o "zlých peniazoch", Trend.sk, c2016, dost. 2016-08-08
19. ↑  Ekonomika, Právo, Martinus.sk, c2016, dost. 2016-08-08
20. ↑  Ekonómia, Ekonomika, Pantarhei.sk, c2016, dost. 2016-08-08

Autoritné údaje: * NK ČR: mzk20211121413
* SNK: 213305
* VIAF: 38162842045573040112